คลังผุดกองทุนอุ้มรัฐวิสาหกิจกลางปีหมื่นล.
เร่งสรุปตั้งกองทุนอินฟราฯ กลางปีนี้ ประเดิมสร้างโรงไฟฟ้าและโรงกรองน้ำ
17 ส.ค. 2554

เร่งสรุปตั้งกองทุนอินฟราฯ กลางปีนี้ ประเดิมสร้างโรงไฟฟ้าและโรงกรองน้ำ
นายสมชัย สัจจพงษ์ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า การจัดตั้งกองทุนรวมโครงสร้างพื้นฐาน (อินฟราสตรักเจอร์ ฟันด์) ของการไฟฟ้าฝ่ายผลิตแห่งประเทศไทย (กฟผ.) และการประปานครหลวง (กปน.) จะดำเนินการได้ภายในครึ่งปีแรกนี้ โดยขณะนี้กำลังอยู่ระหว่างศึกษาข้อดีและข้อเสีย อีกทั้งความเหมาะสมอย่างรอบคอบ
ทั้งนี้ กฟผ. และ กปน.ได้มีการแต่งตั้งที่ปรึกษาเพื่อศึกษาความเหมาะสม โดยในส่วนของ กฟผ. ต้องการระดมทุนเพื่อใช้ในการก่อสร้างโรงไฟฟ้ามูลค่าไม่ต่ำกว่า 5,000 ล้านบาท ส่วน กปน.ระดมทุนเพื่อใช้ในโครงการขยายโรงกรองน้ำฝั่งธนบุรี ซึ่งมูลค่าถึง 5,000 ล้านบาท และรวมสองกองทุนจะมีมูลค่าทั้งสิ้น 1 หมื่นล้านบาท ซึ่งสูงกว่าเกณฑ์ขั้นต่ำที่ระบุว่ากองทุนจะมีมูลค่าไม่น้อยกว่า 2,000 ล้านบาท
อย่างไรก็ตาม ก่อนหน้านี้ได้มีการหารือในประเด็นกฎหมายกับคณะกรรมการกฤษฎีกาเกี่ยวกับการจัดตั้งกองทุนดังกล่าว ซึ่งได้รับการยืนยันว่าการจัดตั้งกองทุนรวมโครงสร้างพื้นฐานไม่ขัดกับพระราชบัญญัติ (พ.ร.บ.) ว่าด้วยการให้เอกชนร่วมงานหรือดำเนินกิจการของรัฐ พ.ศ. 2535 เพราะเป็นเพียงการระดมเงินเพื่อไปลงทุนเท่านั้น
นายสมชัย กล่าวว่า การตั้งกองทุนอินฟราสตรักเจอร์ ฟันด์ จะเป็นการกระตุ้นการลงทุนในโครงการขนาดใหญ่ โดยที่ไม่เป็นภาระกับงบประมาณของรัฐบาลที่มีอยู่จำกัด และยังเป็นการพัฒนาตลาดทุนให้มีสินค้าใหม่เข้ามาซื้อขายในตลาดมากขึ้น
ทั้งนี้ คาดว่ากองทุนที่จัดตั้งขึ้นจะได้รับความสนใจจากนักลงทุนทั้งรายใหญ่และรายย่อย จากต่างประเทศและในประเทศ เพราะเป็นโครงการที่มีผลตอบแทนในเชิงพาณิชย์ที่ดี มีความเสี่ยงต่ำ เพราะเป็นโครงการของรัฐวิสาหกิจที่ถือหุ้นโดยกระทรวงการคลัง